Wessel Oosthuizen stel sy boek in Moskou bekendVasily Artemyev en Lika Gorokhova gesels met Wessel Oosthuizen oor sy boek. (Foto verskaf) Die bekende en bekroonde sport- en nuusfotograaf, Wessel Oosthuizen, het onlangs weer gewys waar daar ŉ wil is, is daar ŉ weg. Wessel Oosthuizen het al verskeie glans-koffietafelboeke, met honderde van sy briljante sportfoto’s daarin, gepubliseer. In 2021 is Wessel se boek, Persoonlike vriendskappe: Boere en Russe wat hy saam met die skrywer Nico Moolman geskryf het, hier in Suid-Afrika vrygestel. Dié boek word deur Kraal Uitgewers, nou AfriForum Uitgewers, versprei. Wessel vertel dat sy liefde vir die mense van Rusland al ŉ lang pad kom. Dertig jaar gelede, in 1992, is Wessel se dogter Heidi-Marie uitgenooi om in Rusland gimnastiek te gaan oefen. Sy was ŉ Springbok- en Protea-gimnas in daardie tyd. Wessel het met daardie besoek besef dat gewone Russiese burgers wonderlike mense is, en glad nie die Rooi Gevaar waarteen daar altyd gewaarsku is nie. Daar was vele stories van die vriendskappe tussen Russe en ons Boerevolk in die verlede, maar ook in die hede. Nico Moolman het op sy beurt weer ŉ wonderlike storie geken van vyf boerekrygers wat vanaf ŉ Britse skip ontsnap het tydens die Anglo-Boereoorlog en toe op ŉ Russiese skip beland het waar hulle gehelp is. Die Russe het ook tydens hierdie oorlog aan die Boeremagte se kant geveg, iets wat almal nie altyd weet nie. Wessel en Nico het koppe bymekaar gesit en Nico het gehelp met die geskiedkundige stories in die boek, terwyl Wessel weer van vriendskappe in die hede en onlangse verlede vertel het. (Foto verskaf) Die boek is ook in twee tale gedruk: Afrikaans en Russies. Wessel het met die hulp van die Russiese ambassade in Suid-Afrika kontak gemaak met Monika Oerb, ŉ dosent in Afrikaans en Zoeloe by die Moskouse Staatsuniversiteit, en sy en ŉ span van tien studente het Persoonlike vriendskappe: Boere en Russe in Russies vertaal. Die boek is in Mei verlede jaar in Suid-Afrika bekendgestel, maar die reisinperkings wat Covid-19 meegebring het, het gemaak dat die Russiese vrystelling, wat Wessel ook beplan het, nie kon plaasvind nie. Gelukkig is hierdie beperkinge mettertyd gelig, en Wessel het opnuut planne gemaak om in Rusland uit te kom om die boek daar bekend te stel. “Asof die frustrasie met Covid-19 nie genoeg was nie, het die bank dit ook onmoontlik probeer maak. Hulle wou nie aan my versekering gee nie. Ek het natuurlik protes aangeteken en vir hulle gevra hoekom het hulle dan steeds versekering gegee het aan reisigers wat na Amerika toe reis in die tyd wat Amerika lande soos Irak, Afghanistan en Libië ingeval het. Lika Gorokhowa, die Russiese meisie wat ŉ jaar gelede Suid-Afrikaners so bekoor het met die wonderlike manier waarop sy vlot Afrikaans praat, het toe in Moskou vir ons versekering gereël. Ek het maar net my kop geskud want Moskou, waarheen ons wou reis, is baie veiliger as Suid-Afrika. Net in die afgelope week was daar weer drie plaasmoorde in Mpumalanga gewees. Asof dit nie genoeg was nie, wou die bank boonop ook nie aan my Euro verkoop indien ek Rusland toe gaan nie. Na ŉ groot gesukkel het ek uiteindelik reggekom. “Hierdie rondte het alles egter seepglad verloop. Die vorige sekretaris van die Russiese ambassade in Pretoria is weer terug in Moskou, en hy het vir ons baie van die reëlings getref. Lika was ook by die dag toe ons op die lughawe aangekom het en het ons nooit weer alleen gelaat nie. In die aande is sy eers elf uur terug huis toe,” sê Wessel. (Foto verskaf) Op Vrydagaand 10 September is Wessel se boek toe in Potapovskylaan in Moskou bekendgestel en dit was ŉ heerlike geleentheid. Selfs die Russiese rugbykaptein, Vasily Artermyev, het die funksie bygewoon. Die tien studente wat gehelp het met die vertaling was almal ook teenwoordig. Wessel lag en sê hy het daardie aand vir sy dogter, Nina-Celeste, wat saam met hom daar was gesê dat hulle nie in Afrikaans durf skinder nie. 12 Russe, wat almal vlot in Afrikaans is, was die aand teenwoordig. In die Russiese media-wêreld het die bekendstelling ook heelwat aandag getrek. Vier verskillende televisiestasies het elk met Wessel ŉ onderhoud gevoer. Natuurlik het hy voet by stuk gehou en net Afrikaans gepraat, maar gelukkig was Lika byderhand om te tolk. Daar het ook in die Russiese koerante artikels oor die vrystelling verskyn. Met sy wonderlike droë humorsin altyd teenwoordig, verklaar Wessel dat hy die tweede Afrikaner is wat ŉ boek in Rusland vrystel. En as jy dalk wonder wie die ander Afrikaner was, wel, niemand anders nie as Wessel. Hy het drie jaar gelede ŉ boek oor sneeurugby saamgestel met foto’s wat hy daar in Rusland geneem het. Die boek is by ŉ sneeurugbytoernooi bekendgestel. “Ek wou baie graag die bekendstelling in Rusland doen, nie om boekverkope aan te moedig nie, maar juis om terug te gee aan die Russiese vriende wat ek daar gemaak het,” sê Wessel. “Elkeen wat ŉ boek gekry het, was opreg dankbaar daaroor. Jy weet, die boek vertel ŉ verhaal van vriendskappe van meer as ŉ eeu. Een van die jongmanne wat by die bekendstelling was, het dié aand ŉ opmerking gemaak en gesê dit is verblydend om in ŉ tyd van soveel konflik te sien dat daar ŉ boek oor vriendskappe bekendgestel word. Hierdie was my 19de besoek aan Rusland en elke keer is ek diep beïndruk deur die mense daar. Hulle is so vriendelik en eintlik is daar soveel gemene delers. As ŉ Rus so ŉ bietjie Engels kan praat en jy vertel hom ŉ grap, dan vang hy dit dadelik. Rusland is so skoon en veilig en die openbare vervoerstelsel werk wonderlik. Dit is verseker nie my laaste Russiese besoek nie.”